Document ID: 31998D0209

KOMMISSIONENS BESLUTNING af 3. marts 1998 om en dispensationsanmodning fra Tyskland i henhold til artikel 8, stk. 2, litra c), i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den tyske udgave er autentisk) (98/209/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Europa-Parlamentets og Rådets direktiv 97/27/EF (2), særlig artikel 8, stk. 2, litra c), og
ud fra følgende betragtninger:
Tyskland har den 28. august 1997 afsendt en dispensationsanmodning, som er underbygget med anmodningen af 9. oktober 1997, og som var ledsaget af en rapport med det i nævnte artikel 8, stk. 2, litra c), krævede indhold; anmodningen omhandlede to type gasudladningslamper til brug i to typer forlygter til én køretøjstype;
ifølge Tysklands oplysninger strider teknik og princip i de nye typer gasudladningslamper og lygter mod de gældende EF-bestemmelser; beskrivelserne af prøver og prøveresultater og foranstaltningerne til opretholdelse af færdselssikkerheden er imidlertid tilfredsstillende og fører til samme sikkerhedsniveau som lamper og lygter, der opfylder kravene i de gældende direktiver, særlig Rådets direktiv 76/761/EØF om indbyrdes tilnærmelse af medlemsstaternes lovgivning vedrørende motordrevne køretøjers lygter til nærlys og/eller fjernlys samt vedrørende elektriske glødelamper til disse lygter (3), senest ændret ved Kommissionens direktiv 89/517/EØF (4);
de nye typer gasudladningslamper og lygter opfylder kravene i regulativ nr. 8, 98 og 99 fra FN's Økonomiske Kommission for Europa; følgelig er det forsvarligt umiddelbart at tillade EF-typegodkendelse af de tre genstande for dispensationsanmodningen, nemlig to typer gasudladningslamper, to lygtetyper udstyret med disse lampetyper og én køretøjstype, forudsat at køretøjet er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant, også når fjernlyset er tændt;
de pågældende direktiver vil blive ændret, således at gasudladningslamper med denne nye teknologi, lygter med sådanne lamper og køretøjstyper monteret med sådanne lygter kan markedsføres;
foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling, som er nedsat ved Rådets direktiv 70/156/EØF -
VEDTAGET FØLGENDE BESLUTNING:
Artikel 1
Den anmodning, som Tyskland har indgivet vedrørende dispensation for to typer gasudladningslamper til brug i to typer forlygter til én motorkøretøjstype, imødekommes på den betingelse, at køretøjstypen er udstyret med automatisk anordning til indstilling af forlygteniveau, forlygtevasker og et system, der automatisk sørger for, at nærlyset er tændt konstant, også når fjernlyset er tændt.
Artikel 2
Denne beslutning er rettet til Forbundsrepublikken Tyskland.
Udfærdiget i Bruxelles, den 3. marts 1998.

Labels: 7
18
15
8